ท่องเที่ยวไทยฟื้นตัวแบบ V-shape คาดทั้งปี 2565 จะมีนักท่องเที่ยวต่างชาติเข้าไทย 10 ล้านคนตามเป้าหมาย
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า  ตั้งแต่ 1 มกราคม - 25 กันยายนที่ผ่านมา ประเทศไทยมีจำนวนนักท่องเที่ยวต่างชาติรวม 5.8 ล้านคน โดยมีอัตราการเดินทางเข้ามาเฉลี่ย 46,000 คนต่อวัน โดยในปีนี้ ททท. ตั้งเป้าหมายประเทศไทยมีนักท่องเที่ยวชาวต่างชาติเดินทางเข้าไทยจำนวน 10 ล้านคน  นักท่องเที่ยวชาวไทยออกเดินทางในประเทศ 160 ล้านคน-ครั้ง สร้างรายได้จากการท่องเที่ยวรวมประมาณ 1.5 ล้านล้านบาท หรือคิดเป็นร้อยละ 50 ของรายได้ภาคการท่องเที่ยวในปี 2562 ก่อนการระบาดของโควิด-19 ประกอบกับประเทศไทยมีการฟื้นตัวของภาคการท่องเที่ยวไทยเป็นแบบวีเชพ (V-Shape) คือฟื้นตัวขึ้นอย่างรวดเร็ว ไตรมาสสุดท้ายของปี ซึ่งเป็นไฮซีซันของนักท่องเที่ยวจากตลาดระยะไกล เช่น ยุโรปและสหรัฐอเมริกา คาดการณ์ว่าจะมีนักท่องเที่ยวต่างชาติเดือนละ 1.5 ล้านคน ส่งผลให้สิ้นปีนี้จะมีนักท่องเที่ยวต่างชาติเดินทางเข้าประเทศไทยถึงเป้าหมายเดิมที่เคยตั้งไว้ที่ 10 ล้านคนแน่นอนสำหรับนักท่องเที่ยวชาวต่างชาติที่เดินทางเข้าไทย มีการใช้จ่ายอยู่ที่ 55,000 บาท/คน/ทริป แต่ในช่วงไตรมาสที่ 1 ซึ่งยังมีมาตรการควบคุมการเข้าออกบังคับใช้อยู่ นักท่องเที่ยวต่างชาติใช้จ่ายเฉลี่ยสูงถึง 77,000 บาท/คน/ทริป จากการพักค้างที่ยาวนาน ส่วนนักท่องเที่ยวชาวไทยคาดว่าจะมีการใช้จ่ายต่อการออกเดินทางในประเทศที่ 4,000 บาท/คน/ทริปอย่างไรก็ตาม นายยุทธศักดิ์ เปิดเผยเพิ่มเติมว่า เป้าหมายรายได้ 1.5 ล้านล้านบาท  ยังเป็นเรื่องที่ท้าทาย เนื่องจากนักท่องเที่ยวที่เข้ามาในช่วงเวลานี้เป็นนักท่องเที่ยวจากตลาดระยะใกล้เป็นหลัก เช่น ชาวมาเลเซีย ที่เดินทางข้ามแดนมายังประเทศไทยในช่วงวันหยุดสุดสัปดาห์ ทำให้มีการพักค้างในไทยไม่นานนัก ต่างจากนักท่องเที่ยวตลาดระยะไกลที่มีระยะเวลาการพักค้างที่ยาวนานกว่า